Edrych ymlaen: Dadansoddiad beirniadol o lythrennedd, rhifedd a chymhwysedd digidol fel cyfrifoldebau trawsgwricwlaidd.

Wrth gyflwyno ei phrif bwriadau yn y fframwaith Dyfodol Llwyddiannus (Donaldson, 2015), fe arddangosodd adran addysg Llywodraeth Cymru eu bod am drawsnewid addysg yng Nghymru i ffocysu’n drymach ar ddysgu trawsgwricwlaidd. Yn adroddiad Donaldson, mae’n amlwg, wrth ailosod pynciau traddodiadol â’r meysydd dysgu a phrofiad a argymhellir, ac wrth dalu mwy o sylw i ddatblygu sgiliau llythrennedd, rhifedd a chymhwysedd digidol, fod y llywodraeth o’r farn y bydd disgyblion yn elwa o strategaeth wahanol o ddysgu. Hefyd, wrth gyflwyno pedwar diben i’r cwricwlwm, sy’n dibynnu rhywfaint ar gynhwysiant strategaethau trawsgwricwlaidd, mae’r cwricwlwm newydd, a fydd yn cael ei weithredu’n genedlaethol erbyn 2022, yn debygol o fod yn agored i gymhwysant trawsgwricwlaidd. Mae’r dull cynllunio ar gyfer y cwricwlwm i Gymru hefyd yn debygol o ddibynnu ar gynhwysiant agweddau o lythrennedd, rhifedd a chymhwysedd digidol o fewn y mwyafrif o weithgareddau neu sesiynau er mwyn cyflawni dibenion unrhyw newidiadau sy’n digwydd o ganlyniad i argymhellion Donaldson. Wrth ddadansoddi rôl yr agweddau trawsgwricwlaidd yma fel rhan o’r cwricwlwm, ac wedi hynny, addysg yng Nghymru, y gobaith yw gallu gwerthuso disgwyliadau Llywodraeth Cymru o ganlyniad i’r gweithrediad ohono. Drwy ystyried y goblygiadau posib o’r datblygiadau yn nisgwyliadau’r llywodraeth, gallwn drafod pa mor llwyddiannus y mae’r cyflwyniad o’r strategaeth drawsgwricwlaidd yn debygol o fod, pa broblemau all godi o’i achos a sut gallai athrawon addasu eu disgwyliadau a’u hagweddau at y newidiadau.

[bookmark: cysill]Yn dilyn cyhoeddiad yr adroddiad yn 2015, fe ddaeth yn amlwg fod y llywodraeth am ganolbwyntio ar gynyddu safon llythrennedd a rhifedd plant yng Nghymru. Er bod rhifedd yn amlwg yn gysylltiedig â’r pwnc o fathemateg, yng Nghymru, gan ei fod yn wlad sy’n addysgu’n ddwyieithog, nid oedd hi’n hollol amlwg at ba iaith oedd y cwricwlwm wedi ei ffocysu’n bennaf. Er bod y llywodraeth wedi cynyddu’r sylw sydd ar gynyddu’r nifer o siaradwyr Cymreig, megis cyhoeddiad Cymraeg 2050 (LlC, 2017) ac Un iaith i Bawb (Lewis, 2013), nid yw wedi bod yn hollol glir pa berthynas y byddai rhwng sgiliau llythrennedd Cymraeg a Saesneg. Eto, er bod y fframwaith llythrennedd a rhifedd wedi cael ei gyhoeddi’n ddwyieithog, nid yw’n eglur ym mha iaith y byddai’r fframwaith fwyaf effeithiol. Gwyddom fod y llywodraeth, fel rhan o gyflwyniad y cwricwlwm newydd yn bwriadu cyflwyno un continwwm iaith ar gyfer yr iaith Gymraeg, ond ni wyddom pa mor effeithiol y mae’r strategaeth yn debygol o fod, yn enwedig o fewn ysgolion a chymdeithasau lle nad oes llawer o siaradwyr yr iaith. Felly, mi fydd yn anodd dadlau dros effeithiolrwydd y fframwaith llythrennedd neu unrhyw fersiwn wedi’i ddiweddaru cyn i’r continwwm gael ei weithredu o fewn ysgolion yng Nghymru. Wrth rannu’r cyfrifoldeb llythrennedd i mewn i’w rannau cyfansoddol; sef darllen, ysgrifennu, gwrando a siarad; gallwn ystyried y sgiliau fel sail i gyfathrebu cyffredinol. Wrth ystyried y sgiliau yma fel cyfrifoldeb trawsgwricwlaidd, gallwn weld ei rôl yn gliriach o fewn addysg, gan fod angen sgiliau cyfathrebu i gyflwyno, gweithredu a gwerthuso ym mhob maes o’r cwricwlwm. Wrth gyflwyno’r llinynnau ac elfennau i athrawon fesul agwedd llenyddol, mae’r fframwaith yn galluogi i athrawon ffocysu ar sgiliau ieithyddol, trawsgwricwlaidd o fewn gwersi mewn modd sy’n osgoi ymyrryd ar brif nod a meini prawf y sesiwn. Wrth gynllunio, gall athrawon gynnwys elfen o’r fframwaith o fewn gwersi mewn modd naturiol, gan ddefnyddio cyfleoedd gwahanol sy’n codi y tu fewn i wersi arferol er mwyn hybu sgiliau ieithyddol y disgyblion. Byddai’r strategaeth yma yn addas ar gyfer ei ddefnydd wrth roi gwell gyfleoedd i ddisgyblion allu ffocysu ar ddatblygu eu sgiliau ieithyddol a rhoi mwy o ryddid i athrawon allu arddangos arfer dda i’w disgyblion. (Estyn, 2015).

Agwedd arall sydd wedi’i gynnwys yn y fframwaith ydy rhifedd. Er ei fod, gan amlaf, yn gysylltiedig â gwaith a deunydd mathemategol, gwelwn sawl cyfle i hybu sgiliau rhifedd disgyblion wrth addysgu pynciau ar draws y cwricwlwm. Yn amlwg, gallwn ystyried y defnydd o rifau neu gyfrifiadau fel agweddau o rifedd sy’n ymddangos yng ngwersi fel enghreifftiau o elfennau trawsgwricwlaidd. Er hyn, gallwn hefyd ystyried gweithgareddau sy’n ymwneud â datrys problemau neu drefnu adnoddau fel agweddau rhifedd arall sy’n hybu sgiliau mathemategol ein disgyblion. Mae’r fframwaith wedi ei rannu i gynnwys datblygiad ymresymu rhifyddol a sgiliau rhif, mesur a data. Fel yn yr elfennau ieithyddol, byddai angen y sgiliau yma ar gyfer ystod eang o weithgareddau arferol sy’n digwydd o fewn gwersi. Hefyd, wrth gyflwyno sgiliau y byddai disgyblion gan amlaf yn eu defnyddio o fewn gwersi mathemateg ar draws y cwricwlwm, gallwn arddangos i’r disgyblion gwahanol ffyrdd y gallant ddefnyddio’r sgiliau yma yn eu bywydau bob dydd. Byddai hyrwyddo’u sgiliau rhifedd o fewn amrywiaeth o gyd-destunau amrywiol, newydd, yn eu helpu i feddwl yn wahanol am y gwahanol ffyrdd y gallant ddefnyddio mathemateg i ddatys problemau ac i feddwl am broblemau men modd gwahanol. Mantais arall o gyfuno gwaith mathemateg â phynciau eraill byddai annog disgyblion sydd gan amlaf yn ei gweld hi’n anodd cwblhau gwaith mathemateg pur. Wrth eu galluogi i ymwneud â’r sgiliau yma o fewn gwahanol amgylchiadau sydd efallai yn eu gwneud i deimlo’n fwy hyderus, efallai bydd ganddynt myw o frwdfrydedd i gymryd rhan â gweithgareddau sy’n dibynnu ar sgiliau rhifedd. Cytuna Estyn (2016) fod cyflwyno gwahanol gyd-destunau yn effeithiol wrth ymdrechu i ddatblygu cyrhaeddiad a chynnydd yn lefelau sgiliau rhifedd. Felly, gallwn dybio fod cyflwyno agweddau a chyfleodd i ddatblygu sgiliau rhifedd disgyblion o fewn amrywiaeth o gyd-destunau hefyd yn debygol o annog disgyblion i wneud gwelliannau yn safon eu gwaith sy’n gysylltiedig â mathemateg. 

Y maes arall y mae’r llywodraeth wedi argymell y dylai gael ei ystyried yn agwedd trawsgwricwlaidd ydy cymhwysedd digidol. Er bod rhifedd a llythrennedd eisoes wedi bod yn agweddau sy’n aml yn cael sylw wrth drafod dysgu trawsgwricwlaidd, oherwydd y datblygiadau yn y dechnoleg sydd ar gael i athrawon ddefnyddio, mae hyrwyddo sgiliau digidol wedi datblygu i fod yn rhan hollbwysig i’r cwricwlwm yng Nghymru. Gallai’r defnydd o’r dechnoleg diweddar gynnig cyfleoedd i athrawon gynnwys agweddau newydd i’w gwersi sy’n debygol o hybu addysg a sylw’r disgyblion. Hefyd, byddai cynnydd yng nghynhwysiant technoleg hefyd yn helpu datblygiad sgiliau technoleg gwybodaeth disgyblion wrth iddynt ddod yn fwy cyfarwydd â hyderus wrth ddefnyddio cyfarpar ac adnoddau sydd â sail yn nhechnoleg. Wrth i ysgolion dderbyn mwy o adnoddau sy’n gwneud defnydd o dechnoleg, gallwn dybio y bydd ganddynt fwy o gyfleoedd i’w cynnwys o fewn addysg y disgyblion. Gall y defnydd o dechnoleg hefyd rhoi cyfleodd i ddisgyblion ddatblygu’u sgiliau llythrennedd a rhifedd, gan fod angen sail gychwynnol arnynt er mwyn derbyn mynediad i mewn i’r rhan fwyaf o apiau a rhaglenni sydd ar gael ar lechenni neu gyfrifiaduron. Gan amlaf, bydd disgyblion wedi arfer ar ddefnyddio technoleg o fewn rhyw gyd-destun o’u profiadau blaenorol o’r cartref, er hyn, fe welwn ystod eang o allu yn sgiliau technoleg o fewn dosbarthiadau gan ei fod, yn y mwyafrif o achosion, yn ddibynnol ar ddyfnder ac amlder y profiadau yma. (Hayes, 2010). Un broblem y gallai ymddangos yn y sector Cymraeg wrth ystyried cymhwysant digidol fel cyfrifoldeb trawsgwricwlaidd ydy diffyg adnoddau Cymraeg. Mae’r broblem yma yn esbonyddol wrth feddwl am addysg y cyfnod sylfaen yn ysgolion sector Cymraeg wrth iddynt gael eu haddysgu yn gyfan gwbl drwy’r iaith. Wrth gwrs, mae nifer o adnoddau wedi’u cyflwyno gan y sector addysg ar yr adnodd ar-lein HWB ond anodd yw dod o hyd i lawer o adnoddau sy’n frodorol i’r dyfeisiau Apple sy’n gyffredin mewn ysgolion cynradd. Gallwn hefyd, wrth drafod rôl technoleg yn addysg, edrych ymlaen at y dyfeisiau a fydd yn debygol o fod ar gael i ysgolion ac athrawon yn y dyfodol agos, megis y defnydd ehangach o galedwedd a meddalwedd rhith-realiti a realiti estynedig. Eto, bydd y dechnoleg yma, o fewn y cyd-destun addysgol addas, yn debygol o roi cyfleoedd a phrofiadau newydd i ddisgyblion. Bydd y datblygiadau yma yn cynnig mwy o gyfleoedd i athrawon gynnwys agweddau cymhwysedd digidol o’r fframwaith yn eu gwersi, ac felly rhoi mwy o gyfleoedd i ddisgyblion hyrwyddo’r sgiliau sydd yn y fframwaith er mwyn cynyddu eu dealltwriaeth a’u defnydd o dechnoleg ddigidol.

Wrth gynllunio, gweithredu a gwerthuso rhai o’r agweddau trawsgwricwlaidd yma yn ystod fy mhrofiadau addysgol proffesiynol, sylweddolais sut y mae cynnwys rhai o’r agweddau yn medru cyfoethogi dysgu plant o fewn gwersi. Wrth ddilyn strategaeth yr ysgol o weithredu dau grŵp ffocws ag oedolion yn arwain ac un neu ddau grŵp arall yn cwblhau heriau yn annibynnol, fe geisiais ddefnyddio’r fframwaith llythrennedd a rhifedd a’r fframwaith cymhwysedd digidol i gyfoethogi’r cynllunio, a thrwy hynny, addysg y disgyblion. Er nad oedd cynhwysiant y fframwaith llythrennedd a rhifedd a chymhwysedd digidol bob amser yn flaenoriaeth i’r sesiynau, sylweddolais sut y gellir eu defnyddio i ddatblygu sgiliau disgyblion o fewn gwahanol gyd-destunau. Fel dechreuad i’r mwyafrif o wersi, fe ddefnyddiais nôd neu sgil o’r cynlluniau tymor canolig a chynllunio gwahanol weithgareddau yn ôl y thema dosbarth, targedau’r disgyblion a’r adnoddau yr oedd ar gael iddynt. Pwysig byddai nodi rôl gwahaniaethu effeithiol fel rhan o gynllunio a sut oedd disgyblion o wahanol alluoedd o fewn y dosbarthiadau yn dylanwadu ar yr hyn a ddisgwylir ohonynt. Yn aml, byddai gwahanol grwpiau gallu o fewn y dosbarth yn cymryd rhan yng ngweithredu dau neu fwy o wahanol weithgareddau. Yn yr esiampl yma, fe fyddai hi’n anodd datblygu cysondeb er mwyn cynnwys rhai agweddau trawsgwricwlaidd oherwydd y cyfyngiadau addysgol. Er hyn, credaf ei fod yn bosib cynnwys, yn ystod y wers, cyfle i dynnu sylw at rai sgiliau neu elfennau o’r fframwaith llythrennedd a rhifedd, megis cywirdeb iaith neu strategaeth gyfathrebu. Byddai hefyd yn bosib cynnwys elfennau o’r fframwaith yng nghynlluniau tymor canolig, wrth geisio annog y disgyblion i ganolbwyntio ar un neu ddwy elfen yn ddyddiol neu’n wythnosol fel bod mwy o ddylanwad amlwg gan y strategaeth drawsgwricwlaidd yn y dosbarth.

Wrth ystyried cynhwysiant sgiliau rhifedd yn drawsgwricwlaidd, gwelais mwy o letchwithdod wrth geisio cynnwys elfennau mathemateg o fewn rhai gwersi nad ydynt, gan amlaf, yn gofyn am unrhyw gyfrifiadau neu waith rhif. Yn wahanol i lythrennedd, lle mae’n bosib cynnwys rhyw elfen sy’n gysylltiedig â gweithred arferol megis cyfathrebu neu ddarllen, nid yw rhifedd yn naturiol yn gysylltiedig â phob gwers yn nosbarthiadau cynradd, yn enwedig wrth ddysgu llafaredd neu agweddau ieithyddol. Er hyn, fe welais gyfleoedd i gynnwys sgiliau datrys problemau, gweithio ag eraill neu waith rhif yn y mwyafrif o waith thematig neu ddadentaelio. Yn y gwersi yma, lle roedd rhif yn aml yn rhan o’r gweithgaredd, roedd yn rhwydd tynnu sylw disgyblion i’r sgiliau rhifedd yr oedd angen arnynt ddefnyddio i gwblhau’r dasg a chyrraedd datrysiad derbyniol. Roedd cynhwysiant problemau rhif hefyd yn cynnig cyfleodd i fesur cyrhaeddiad a gallu’r disgyblion o fewn gwahanol gyd-destun i wersi mathemateg. Gallai’r defnydd yma rhoi cyfle ychwanegol i wirio bod disgyblion yn deall strategaethau a deunydd mathemategol ac yn debygol o allu eu defnyddio o fewn gweithgareddau bob dydd y tu few a thu allan i’r dosbarth. Gallwn hefyd defnyddio’r cyfleoedd i atgoffa’r disgyblion o’r hyd y dysgwyd yn ystod gwersi mathemategol a rhoi cyfleoedd ychwanegol iddynt ymarfer eu sgiliau.

Yr agwedd drawsgwricwlaidd fwyaf anodd ei gynnwys fel rhan o fy nghynlluniau yn ystod fy mhrofiadau diweddar oedd cymhwysedd digidol. Fel y mae’r sefyllfa o fewn sawl ysgol, roedd amserlen gymharol gyson ar gyfer llawer o’r adnoddau technoleg gwybodaeth megis gliniaduron a llyfrau ‘Chrome’. Er hyn, yn ystod y sesiynau lle oedd modd cysylltu’r disgyblion â chyfarpar i’w ddefnyddio, gwelais fod y disgyblion wedi ymrwymo’n llawn at ddefnydd y dechnoleg fel rhan o’r wers. Mae cynnwys cyfleoedd i ddefnyddio’r offer yn ysgodiad sy’n annog y disgyblion i ganolbwyntio ac i gymryd rhan yn y gwersi. Wrth gyfuno’r fframwaith â nod a meini prawf y gwersi, gan gynnwys sgiliau addas yn y cynllunio, gallwn ddefnyddio amrywiaeth o wersi ar draws y cwricwlwm i hybu gwahanol sgiliau llythrennedd a rhifedd wrth ddefnyddio offer. Mantais arall o ddefnyddio technoleg ydy’r gallu i rannu ac arbed gwaith ar rwydwaith yr ysgol, gan adael i’r disgyblion ddefnyddio eu cyfrifon. Wrth ddatblygu eu dealltwriaeth o’r posibiliadau sy’n codi o gynhwysiant technoleg, gallant gyfrannu i’r cynllunio, gan fynegi’r gwahanol weithgareddau y byddent yn hoffi cynnwys yn ystod y sesiynau lle mae ganddynt fynediad i gyfarpar.

Er ei fod yn bosib cynnwys agweddau trawsgwricwlaidd o fewn y cynllunio a chyflwyno gwersi, ni fydd hi’n bosib gwerthuso gwir ddefnydd dysgu trawsgwricwlaidd cyn i’r cwricwlwm i Gymru 2022 gael ei weithredu ledled y wlad. Ar hyn o bryd, mae’r mwyafrif o ysgolion yn cynllunio ar gyfer y pynciau traddodiadol sydd ar hyn o bryd yn cwmpasu’r cwricwlwm. Heb gyflwyniad y meysydd dysgu a phrofiad, sy’n allweddol i nodedigrwydd trawsgwricwlaidd y cwricwlwm newydd, byddai unrhyw ragfynegiadau yn ymateb y disgyblion i’r cyfrifoldebau trawsgwricwlaidd yn or-ddibynnol ar ymchwil ar raddfa fach. Ni fyddwn wir yn gwybod ei effaith genedl-eang nes iddo gael ei brofi ym mhob ysgol yng Nghymru. Bydd effeithiolrwydd y fframwaith hefyd yn ddibynnol ar allu athrawon i fabwysiadu modelau trawsgwricwlaidd a’u tueddiadau wrth wneud y cysylltiadau gofynnol sy’n allweddol i’r strategaethau addysgol ar ddod. Pwysig ydy nodi nad yw dysgu trawsgwricwlaidd, o fewn sawl model gwahanol, yn glir ym mha fodd y bydd yr asesu mwyaf effeithiol yn cael ei weithredu. Nid oes rhyw lawer o wybodaeth am asesu yn y cwricwlwm, oni bai am ddisgrifiadau cyrhaeddiad. Heb unrhyw adborth ar fodelau asesu o’r llywodraeth, athrawon ac ysgolion fydd yn gyfrifol am ddewis sut i asesu sgiliau trawsgwricwlaidd y disgyblion. Nid yw’r llywodraeth chwaith wedi datrys y ddadl rhwng hyfedredd a chynnydd wrth gyflwyno’r system newydd. Heb arweiniad, nid yw’n glir ar ba strategaeth fydd y sector addysg yn canolbwyntio yn dilyn gweithrediad fframwaith Donaldson.

I grynhoi, wrth i ni drawsnewid i arddull newydd o addysgu yng Nghymru, ac wrth ganolbwyntio ar lwyddo i hybu pedwar diben cwricwlwm fframwaith Donaldson, credaf y bydd y defnydd o gyfrifoldebau trawsgwricwlaidd o fudd i ddatblygiad sgiliau ein disgyblion. Wrth gyflwyno ac ymarfer eu sgiliau o fewn cyd-destunau amrywiol, bydd gan ddisgyblion y cyfleodd i ddatblygu gwell gysylltiadau rhwng yr hyn y maent yn gwybod a sut i’w weithredu y tu allan i’r ysgol yn eu bywydau bob dydd. (Hayes, 2010). Wrth gynnwys agweddau o lythrennedd, rhifedd a chymhwysedd digidol ar draws y cwricwlwm, bydd gan ddisgyblion cyfleoedd i arddangos eu gallu a’u sgiliau mewn modd naturiol. Gobeithiaf y bydd gweithrediad y meysydd dysgu a phrofiad yn rhoi’r cyfleodd gorau i athrawon allu darparu addysg drawsgwricwlaidd fanwl i’w disgyblion, gan ddefnyddio modelau a strategaethau addas i hybu cynnydd. Er hyn, credaf fod yna le i’r llywodraeth ddarparu argymhellion mwy manwl i athrawon am sut yn union y dylai’r cyfrifoldebau trawsgwricwlaidd gael eu hasesu, neu sut y gallai athrawon sicrhau eu bod yn eu gweithredu’n gywir er lles datblygiad y plant yn eu gofal.

